Minni leki í Hálslóni en búist var við
Minna lekur úr Hálslóni en gert var ráð fyrir í hönnun þess. Að sögn Sigurðar Arnalds, talsmanns Kárahnjúkavirkjunar, er þó erfitt að meta heildarlekann þar sem vatni er hleypt í gljúfrin norðan við Kárahnjúkastíflu.
"Hann er þó undir þeim skekkjumörkum sem gert var ráð fyrir af hönnuðum," segir Sigurður. Beðið er eftir að lónið fyllist og segir Sigurður að þá verði hægt að meta lekann með betri hætti.
Brugðist er þó við þeim lekum sem komið hafa í ljós. M.a. hefur verktakinn Suðurverk séð um að flytja efni að litlum lekum sem í ljós hafa komið við Sauðárdalsstíflu. Fyrir nokkrum vikum kom í ljós að vatnið í Hálslóni leitaði í gegnum jarðveginn á Kárahnjúki en Sigurður Arnalds segir að lítil lind leiti útúr hnjúknum og að menn hafi auga með henni.
"Þetta eru bara nokkrir lítrar á sekúndu og ekkert til að hafa áhyggjur af. Reynslan af öðrum jökulárvirkjunum sýnir að setið úr lóninu mun líklega fylla upp í þær glufur sem eru í jarðveginum og stöðva leka eins og þennan." Telja framkvæmdaaðilar það því ekki svara kostnaði að fylla upp í lekann með sementi líkt og gert hefur verið á ýmsum stöðum við stífluna.
Minna lekur úr Hálslóni en gert var ráð fyrir í hönnun þess.
Þó erfitt að meta heildarlekann þar sem vatni er hleypt í gljúfrin norðan við Kárahnjúkastíflu.
Brugðist er þó við þeim lekum sem komið hafa í ljós.
Fyrir nokkrum vikum kom í ljós að vatnið í Hálslóni leitaði í gegnum jarðveginn á Kárahnjúki.